**ОТЧЕТ**

**на заместник министър-председателя по икономическите политики и министър на транспорта и съобщенията Христо Алексиев**

* Оперативна програма **„Транспортна свързаност 2021-2027“** беше подготвена, внесена и одобрена от ЕК.
* Успешно са изпълнени три от реформите, заложени в част Цифрова свързаност от Плана за възстановяване и устойчивост, които са ключови за първото и второто искане за плащане от ЕК.
* Стартиран е процесът по реално изпълнение на дейностите от НПВУ, включително във връзка с цялостното освобождаване на честотния спектър. Така се финализира една реформа, продължаваща години и се създават условия за интензивни инвестиции в свързаност и преодоляване на цифровото разделение.
* Коридор № 8 беше включен в приоритетната европейска TNT мрежа, като направлението София-Скопие-Дуръс-Бари бе определено като част от европейския коридор „Западни Балкани-Източно Средиземноморие“.

**ВОДЕН ТРАНСПОРТ**

* Подобрено бе корабоплаването по река Дунав, осигурено бе драгирането на реката, както и екипажи за извършване на реална драгажна дейност.
* С Румъния бе договорено изграждането на **трети мост над река Дунав при Русе – Гюргево**.
* **Моторният кораб „Вера Су“** бе продаден на търг за 276 000 долара без ДДС.
* По Плана за действие за „**Коридори за солидарността“** между ЕС и Украйна са получени предложения за 13 краткосрочни проекта до 2023 г. на обща стойност 101 млн. лв.

**АВТОМОБИЛЕН ТРАНСПОРТ**

* **Диалогът с автомобилния бранш бе възстановен.**
* **Безсрочно удостоверение за психологическа годност на водачите на МПС.** Удостоверението се подновяваше на всеки 3 години (по-кратко от удостоверението за притежание на огнестрелно оръжие).

**ЖП ТРАНСПОРТ**

* Възобновени са преговорите за изграждане на **мултимодален коридор Sea2Sea** (Солун-Кавала-Александруполис-Бургас-Варна-Русе). Предвижда се създаване на общо дружество между България и Гърция за управление на проекта. Коридорът е алтернатива на Босфора, като ще допринесе за увеличение на товарите, намаляване на таксите за превоз и времето за пътуване.
* България и Турция намалиха времето за преминаване на влаковете през граничните пунктове. Възстановен е и диалогът между България и Румъния в частта железопътен транспорт.
* Започна строителството на третия лот от мащабния проект за модернизация на железопътния участък Елин Пелин-Костенец. Обектът е част от основната жп магистрала по направление Изток-Запад.
* Стартирани са ремонти на жп гарите Айтос и Ямбол.
* Стартирани са процедурите по ПВУ, одобрени от МФ и ЕС. Сред тях са проектите за внедряване на Европейска система за управление на железопътното движение (ERTMS), осигуряваща много високо ниво за Безопасност (ниво 2) в жп участъка Русе-Каспичан и изграждане на Интермодален терминал Русе.
* Изпълнението на графика за движение за влаковете е подобрено от 80,85% през месец юли до 92,02% през месец декември.
* За второто шестмесечие на 2022 г. са отчетени 36,2 млн. лв. нетни приходи от продажби на билети, което е 49 % увеличение спрямо първото полугодие.
* За периода юли-декември 2022 г. са превозени 13,1 млн. пътници, което е увеличение с 31 % спрямо първите шест месеца на годината.
* През второто шестмесечие на 2022 г. е отчетен ръст 87% в продажбите на онлайн билети.
* Модернизиран е един теснолинеен локомотив, който е пуснат в експлоатация. В процес е извършване на ремонт на втори локомотив.
* Ремонтирани и в експлоатация са 5 електрически и 2 дизелови мотриси по договора с Алстом Транспорт С.А.
* Всички локомотиви „Сименс Смартрон“ са въведени в експлоатация.
* Извършени са капитални ремонти на 15 електрически локомотиви.
* Приходите от превоз на товари са увеличени с 18%.
* Ускорена е забавената ремонтна програма в „БДЖ-Товарни превози“ и са намалени текущи задължения към 30.11.2022 г. спрямо 2021 г с 11,8 млн. лв.

**ВЪЗДУШЕН ТРАНСПОРТ**

* Извършени са анализи за структурирано и целенасочено **развитие на летище Пловдив**, което включва: отчуждаване на необходимите имоти за развитие на летището и последващо обединяване с имотите на летище София, които не са обект на концесия.
* Подписана е **спогодба за въздушен транспорт** със Саудитска Арабия.
* **Удължен е срокът на договора за концесия на летищата във Варна и Бургас** с 5 години, като концесионерът се задължава да увеличи инвестициите си в размер на 10 млн. евро. Изменението е в интерес на държавата и ще гарантира най-малко още 120 млн. евро допълнително концесионни възнаграждения.

**СЪОБЩЕНИЯ И ЦИФРОВА СВЪРЗАНОСТ**

* Възстановена е прекъснатата в продължение на 8 месеца дейност за издаване на пощенски марки. „Български пощи“ ЕАД увеличи от 6 на 32 броя на пощенските станции, които предлагат административни услуги. Целта е в малките населени места да се създаде удобство на хората, като им се спести време и средства за пътуване.
* **България стана част от ръководството на Международния съюз по далекосъобщение към ООН**. Страната ни е избрана от квотата на регион С, който обхваща държави от Централна, Източна Европа и Централна Азия.